The effect of feeding with Acartia tonsa on the ontogeny of the skeleton and digestive system in greater amberjack (Seriola dumerili) and seabream (Sparus aurata) larvae
Authors: Λούφη Αικατερίνη 
Published: July 2024

Η παρούσα εργασία μελέτησε την επίδραση της χρήσης κωπηπόδων Acartia tonsa στην οντογένεση του πεπτικού συστήματος και του σκελετού του μαγιάτικου (Seriola dumerili) και της τσιπούρας (Sparus aurata). Κατά τη διάρκεια αυτής της μελέτης πραγματοποιήθηκαν τρία κύρια πειράματα. Το πρώτο πείραμα με μαγιάτικο διεξήχθη σε εκκολαπτήριο όπου σε τέσσερις κυλινδροκωνικές δεξαμενές των 2.700 L τοποθετήθηκαν περίπου 150 × 103 αυγά στην κάθε μία. Οι ιχθυονύμφες των δύο δεξαμενών ταΐστηκαν αρχικά από την ημέρα 3 μέχρι την ημέρα 17 μετά την εκκόλαψη (DAH) με ναύπλιους κωπηπόδων και τροχόζωα (Brachionus sp.) (ομάδα Copepods), ενώ την ίδια περίοδο στις άλλες δύο δεξαμενές ταΐστηκαν μόνο με τροχόζωα (ομάδα Control). Όλες οι δεξαμενές ταΐστηκαν με τροχόζωα (3-27 DAH), ναύπλιοι Artemia (12-22 DAH), εμπλουτισμένες μεταναύπλιοι Artemia (20-30 DAH) και ξηρά τροφή (25-40 DAH). Τα επόμενα δύο πειράματα διεξήχθησαν στο Τμήμα Βιολογίας του Πανεπιστημίου Πατρών χρησιμοποιώντας δεξαμενές των 100 L. Στις δεξαμενές και στα δύο πειράματα προστέθηκαν περίπου 10×103 αυγά τσιπούρας ανά δεξαμενή. Στο πρώτο πείραμα με τσιπούρα, οι ιχθυονύμφες από την ομάδα Control (δύο δεξαμενές) ταΐστηκαν για πρώτη φορά με τροχόζωα 4 DAH και μέχρι το τέλος της δοκιμής (17 DAH). Επιπλέον, προστέθηκαν ναύπλιοι Artemia από 13 έως 17 DAH. Το πρωτόκολλο τροφοδοσίας ήταν το ίδιο στην ομάδα Copepods (δύο δεξαμενές) με την προσθήκη ναυπλιών του κωπηπόδου Acartia tonsa από 4 DAH και μέχρι το τέλος του πειράματος (17 DAH). Στο δεύτερο πείραμα με τσιπούρα, τρεις δεξαμενές συμπεριλήφθηκαν στην ομάδα Control και τρεις δεξαμενές στην ομάδα των Copepods. Τα τροχόζωα χρησιμοποιήθηκαν και στα δύο πρωτόκολλα τροφοδοσίας έως 25 DAH, οι νεοεκκολαφθέντες ναύπλιοι Artemia χρησιμοποιήθηκαν από 16 έως 20 DAH και οι εμπλουτισμένοι μεταναύπλιοι Artemia χρησιμοποιήθηκαν από 18 έως 25 DAH. Στην ομάδα των Copepods, οι ιχθυονύμφες τράφηκαν επίσης με ναύπλιους Acartia tonsa από 3 έως 17 DAH. Και στα δύο πειράματα με τσιπούρα, από τη 2η ημέρα εφαρμόσαμε την τεχνική του πράσινου νερού. Και για τα τρία πειράματα, τα δείγματα ελήφθησαν τακτικά για ιστολογική ανάλυση, ενώ στο πείραμα με το μαγιάτικο και στο δεύτερο πείραμα με την τσιπούρα ελήφθησαν δείγματα και για σκελετική ανάλυση. Στη δοκιμή του μαγιάτικου, τα πυλωρικά τυφλά εμφανίστηκαν νωρίτερα στην ομάδα των Copepods σε σύγκριση με την ομάδα Control, ενώ το μήκος και η επιφάνεια των λαχνών, η αφθονία των καλυκοειδών κυττάρων/100 μm μήκους εντέρου και η περιοχή που καλύπτεται με λιπιδικά κενοτόπια στο ήπαρ, ήταν σημαντικά υψηλότερα στην ομάδα των Copepods (p<0,05). Και στις δύο δοκιμές με τσιπούρα, το μήκος και η επιφάνεια των λαχνών καθώς και η συσσώρευση λίπους στο συκώτι ήταν υψηλότερα στα ψάρια που τρέφονταν με κωπήποδα (p<0,05). Επιπλέον, στο δεύτερο πείραμα με τσιπούρα, μόνο τα ψάρια από μία από τις τρεις δεξαμενές της ομάδας Control είχαν καλυκοειδή κύτταρα στο πρόσθιο έντερο την ημέρα 24 μετά την εκκόλαψη, ενώ την ίδια μέρα, στα ψάρια από όλες τις δεξαμενές από την ομάδα των Copepods είχαν εμφανιστεί τα καλυκοειδή. Ως εκ τούτου, τα ψάρια από την ομάδα των Copepods είχαν μεγαλύτερη περιοχή για την πέψη της τροφής και την απορρόφηση θρεπτικών συστατικών λόγω των μεγαλύτερων λαχνών τόσο σε μήκος όσο και σε επιφάνεια και στην πρώιμη εμφάνιση των πυλωρικών τυφλών στην περίπτωση του μαγιάτικου. Ο αυξημένος αριθμός των καλυκοειδών κυττάρων και, κατ' επέκταση, η παραγόμενη βλέννα στις ιχθυονύμφες που τρέφονταν με κωπήποδα, συνέβαλαν επίσης στην ευκολότερη πέψη και στην αποτελεσματικότερη απορρόφηση των θρεπτικών συστατικών. Η βλέννα ενίσχυσε επίσης το ανοσοποιητικό τους σύστημα και σε συνδυασμό με τα υψηλότερα ποσοστά αποθηκευμένου λίπους στο συκώτι, προστάτευε τα ψάρια από περιόδους κακής διατροφής, όπως η περίοδος απογαλακτισμού. Όσον αφορά την οστεολογική ανάλυση, στο μαγιάτικο, οι περισσότερες δομές (τόσο μεμβρανικά όσο και οστά αντικατάστασης) εμφανίστηκαν και ολοκλήρωσαν τον σχηματισμό τους νωρίτερα στα ψάρια από την ομάδα των Copepods. Επιπλέον, όλες οι επιλεγμένες δομές ολοκλήρωσαν την ασβεστοποίησή τους νωρίτερα στην ομάδα των Copepods. Στη δοκιμή της τσιπούρας, όλες οι επιλεγμένες δομές εμφανίστηκαν και ολοκλήρωσαν τον σχηματισμό τους νωρίτερα στην ομάδα των Copepods και η μόνη εντελώς ασβεστοποιημένη δομή (το κλήθρο στα θωρακικά πτερύγια) παρατηρήθηκε αποκλειστικά σε ψάρια που τρέφονται με κωπήποδα. Και στα δύο είδη, ο αριθμός των σκελετικών παραμορφώσεων ήταν σημαντικά χαμηλότερος στην ομάδα των Copepods (p<0,05). Επιπλέον, στη δοκιμή του μαγιάτικου, παρατηρήθηκαν πιο σοβαρές παραμορφώσεις στη σπονδυλική στήλη και στο ουραίο πτερύγιο στην ομάδα ελέγχου, ενώ στη δοκιμή τσιπούρας, ο αριθμός των ψαριών με επιτυχώς συμπληρωμένη τη νηκτική κύστη ήταν σημαντικά χαμηλότερος στην ομάδα Control. (p<0,05). Η υψηλή θρεπτική αξία των κωπηπόδων είχε σημαντικές θετικές επιδράσεις στην οντογένεση του πεπτικού συστήματος και του σκελετού καθώς και στον αριθμό και τη σοβαρότητα των σκελετικών παραμορφώσεων τόσο σε ένα ταχέως αναπτυσσόμενο είδος όπως το μαγιάτικο όσο και σε ένα είδος με πιο αργούς ρυθμούς ανάπτυξης όπως η τσιπούρα.